laion/Wikipedia-Exotic huggingface dataset:
ליגת הנערות בכדורגל

ליגת נערות בכדורגל היא ליגת כדורגל לנערות (עד גיל 19) בכדורגל הנשים בישראל. נכון לשנת 2023, יש בליגה 24 קבוצות, שמחולקות לשני מחוזות (צפון ודרום). כשנוסדה הליגה כפיילוט בשנת 2007, היו בה 15 קבוצות שחולקו לשני מחוזות (צפון ודרום). באותה עת שיחקו משחקים של 15 דקות בכל מחצית, לרוחב המגרש, 8 שחקניות בקבוצה וללא מגבלת חילופים. בשנת 2009 משך זמן המשחק הוארך ל-35 דקות למחצית, שיחקו על מגרש שלם ועם 7 חילופים אפשריים. החל מעונת 2019/2020 עברו לשחק לפי חוקי הכדורגל המקובלים, 45 דקות למחצית ו-5 חילופים לקבוצה. כיוון שלא היו מספיק נערות שמשחקות כדורגל בישראל, ליגת הנערות כללה שחקניות מחמישה שנתונים שונים (גילאי 14–19). מצב זה נמשך עד עונת 2021/2022 שבה הפכה ליגת נערות א' שהוקמה כפיילוט בשנה הקודמת לליגה פעילה לגילאי 15-14. מעונה זו שיחקו בליגת הנערות גילאי 19-16. נכון לעונת 2022/2023, בליגה שני מחוזות בני 10 ו-14 קבוצות. במהלך העונה כל קבוצה משחקת נגד כל אחת מהקבוצות האחרות במחוז, פעם אחת בלבד, ובסך הכל 9 או 13 משחקים בהתאמה לקבוצה. לאחר הסיבוב הראשון מתקיים פלייאוף עליון אליו מעפילות 8 קבוצות (4 הקבוצות שסיימו ראשונות בכל מחוז). במסגרת הפלייאוף כל קבוצה משחקת מול שאר הקבוצות פעמיים בשיטת בית וחוץ, 14 משחקים בפלייאוף העליון וסה"כ 23-27 משחקים בעונה. הקבוצות שלא העפילו לפלייאוף העליון יקיימו מחזור משחקים אחד בכל מחוז בנפרד כדי לקבוע את המיקומים בתום העונה. הקבוצות מקבלות שלוש נקודות עבור כל ניצחון ונקודה אחת עבור תוצאת תיקו. במקרה של הפסד הקבוצה המפסידה איננה מקבלת נקודות. מיקום הקבוצות נקבע לפי הקריטריונים הבאים (במקרה של שוויון בין שתי קבוצות או יותר עוברים לקריטריון הבא): מספר הנקודות הכולל שכל קבוצה השיגה מספר הניצחונות שכל קבוצה השיגה טבלת המשחקים הפנימית בין הקבוצות שבשוויון הפרש השערים במשחקים שהתקיימו בין הקבוצות שבשוויון מספר שערי הזכות שהובקעו במשחקים בין הקבוצות המצויות בשוויון משחק מכריע במגרש נייטרלי. לפני תחילת הפלייאוף הנקודות מהשלב הראשון מתאפסות. בתום העונה הקבוצה אשר ממוקמת במקום הראשון בפלייאוף העליון מוכתרת כאלופה. כדורגל נשים בישראל גביע המדינה בכדורגל לנערות ליגת נערות דרום, באתר ההתאחדות לכדורגל בישראל ליגת נערות צפון, באתר ההתאחדות לכדורגל בישראל ליגת נערות - פלייאוף, באתר ההתאחדות לכדורגל בישראל הוראת שעה לעונת המשחקים 2021/2022 ליגות נשים באתר ההתאחדות לכדורגל
נקודת מורו

נקודת מורו (באנגלית: Moureaux Point) היא לשון יבשה המהווה את הקצה הצפוני של חצי האי קראן באי לייז' בארכיפלג פאלמר, שבאנטארקטיקה. לשון היבשה התגלתה ומופתה על ידי המשלחת הצרפתית לאנטארקטיקה (אשר חקרה את אנטארקטיקה בין השנים 1903–1905) בפיקודו של ז'אן-באטיסט שארקו. לשון היבשה מופתה על ידי משלחת הסקר האווירי של שטחי חסות איי פוקלנד בין השנים 1955–1956. שארקו נתן ללשון היבשה את שמה. שארקו קרא ללשון היבשה על שמו של ט. מורו, שהיה מנהל מצפה הכוכבים פארק-סן-מור שליד פריז. • NATIONAL GEOSPATIAL-INTELLIGENCE AGENCY, Sailing Directions (planning Guide) and (enroute) for Antarctica, P 145 נקודת מורו באתר הסקר הגאולוגי של ארצות הברית נקודות מורו באתר הגאזט האנטארקטי של ממשלת אוסטרליה נקודת מורו באתר הגאזט האנטארקטי המשווה SCAR של ממשלת אוסטרליה תצלום לוויין של אזור נקודת מורו, וסימון מיקום האתרים סביבו באתר copernix גאזט השמות האנטארקטיים הרשמי של ארצות הברית מידע גאוגרפי והיסטורי ההיסטוריה של חקר הנקודה ומתן שמה
La Tonta

La Tonta (באנגלית: The Silly, ובעברית: המטופש) הוא אלבום הבכורה של הזמרת-יוצרת הארגנטינאית חימנה ברון. אלבום האולפן יצא לאור ב-2 באוגוסט 2019, בהוצאת עצמית ולא על ידי חברת תקליטים. מתוך האלבום יצאו שני סינגלים: "La Tonta" ו-"QLO". עם יציאתו נכנס האלבום אל המקום ה-19 במצעד האלבומים של ארגנטינה. האלבום זכה בפרס ה-Premios Gardel. כדי לקדם את אלבום הבכורה, הוציאה חימנה ברון כבר ביולי 2017, את הסינגל הראשון מתוכו "La Tonta". השיר זכה להצלחה רבה כאשר צבר למעלה מ-64 מיליון צפיות ביוטיוב, תוך שצבר למעלה מ-15 מיליון השמעות בספוטיפיי. בין היתר, מתפקד השיר כשיר הנושא של האלבום. בסוף אוקטובר 2017, הוציאה ברון את השיר "QLO" כסינגל השני והאחרון מתוך האלבום. הקליפ של השיר זכה להצלחה נאה כאשר צבר 8 מיליון צפיות. האלבום La Tonta באתר ספוטיפיי J Mena - La Tonta, Discogs (באנגלית) j mena - La Tonta, נבדק ב-2019-11-04 j mena - QLO, נבדק ב-2019-11-04 Los discos más vendidos | Diario de Cultura, web.archive.org, ‏2017-09-27 Premios Gardel | CAPIF, premiosgardel.org.ar La Tonta, נבדק ב-2019-11-04 j mena - La Tonta, נבדק ב-2019-11-04 La Tonta, נבדק ב-2019-11-04 j mena, Spotify La Tonta, נבדק ב-2019-11-04
נקודת בברש

נקודת בברש (באנגלית: Bebresh Point; בבולגרית: нос Бебреш) היא לשון יבשה בחוף הצפון-מערבי של האי לייז' בארכיפלג פאלמר, שבאנטארקטיקה. אורכה של לשון היבשה 1.3 קילומטרים. לשון היבשה מהווה את הצד הצפוני של הכניסה למפרצון פאלאקאריה, והצד המערבי של הכניסה למפרץ בואהגיאינייוק. המפרץ ממוקם 7.7 קילומטרים דרומית-מערבית לנקודת מורו; ו -11.3 קילומטרים צפונית-מזרחית לנקודת שאוו. לשון היבשה מופתה לראשונה על ידי סוקרים בריטיים בשנת 1978. הנקודה נקראת על שם הכפר בברש שבצפון בולגריה. הגאזט האנטארקטי הבולגרי (בבולגרית) נקודת בברש באתר הגאזט האנטארקטי המשווה SCAR של ממשלת אוסטרליה תצלום לוויין של אזור הנקודה, וסימון מיקום האתרים סביבו באתר copernix גאזט השמות האנטארקטיים הרשמי הבולגרי מידע גאוגרפי והיסטורי
טחן ניו זילנדי

טחן ניו זילנדי (שם מדעי: Myliobatis tenuicaudatus) הוא מין של בטאי ממשפחת הטחניים החי במימי דרום אוסטרליה ובניו זילנד והוא קרובו של המין טחן קליפורני. טחן זה לא מצוי בסכנת הכחדה בטבע. הטחן מגיע לאורך של מטר ולאורך מרבי של 150 סנטימטרים ומשקל של 56 ק"ג, כאשר הנקבות גדולות יותר מהזכרים. הוא בעל "כנפיים" רחבות המופנות אחורה וצורתו עוזרת לו לשכב על קרקעית הים ולהסתתר. ראשו עגול דמוי-צפרדע ובעל פתחי זימים בולטים. בקצה הגוף ישנו זנב ארוך בעל עוקץ שבו ארס. הטחן יכול להצליף בזנבו כדי להזריק את הארס לאויב. הוא שוכן במים רדודים במפרצים, שוניות אלמוגים ואזורי סלעים או כרי עשבים ולעיתים יימצא גם בשפכי נהרות לאורך ניו זילנד, האי נורפוק, איי קרמדק ובדרום אוסטרליה במדינות: טסמניה, קווינסלנד, ניו סאות' ויילס, ויקטוריה, אוסטרליה הדרומית ואוסטרליה המערבית. טחן זה נמצא גם במים בעומק 422 מטר. הטחן הוא שוכן קרקעית המחפש באמצעות קולטני חשמל חדים טרף של דגים שונים, סרטנים, תולעים ורכיכות. הוא שואב את הטרף מהחול ומרסק את שריונו במלתעותיו הגדולות. כמו שאר הטחנאים, נקבת טחן זה משריצה בין 2–20 צאצאים. מדיה וקבצים בנושא טחן ניו זילנדי בוויקישיתוף טחן ניו זילנדי, באתר ITIS (באנגלית) טחן ניו זילנדי, באתר NCBI (באנגלית) טחן ניו זילנדי, באתר האנציקלופדיה של החיים (באנגלית) טחן ניו זילנדי, באתר FishBase (באנגלית) טחן ניו זילנדי, באתר GBIF (באנגלית) טחן ניו זילנדי באתר הרשימה האדומה של IUCN
מיצובישי סברין

מיצובישי סברין (בסינית: 新三代改款上市 , באנגלית: Mitsubishi Savrin) הוא מיניוואן מתוצרת יצרנית הרכב הסינית China Motor Corporation (אנ') (CMC) אשר יצרה ומכרה את דגמי "מיצובישי סברין" בשותפות עם התאגיד הרב-לאומי מיצובישי מוטורס היפני, בין השנים 2001 – 2014 בטאיוואן. בנוסף לייצור בטאיוואן, הדור הראשון מהדגם יוצר בעיר פוג'ואו בסין על ידי יצרנית הרכב הסינית Soueast (אנ') (שם מלא: South East (Fujian) Motor Co., Ltd), חברה בבעלות, בשיתוף פעולה (joint venture) של 3 חברות: "China Motor Corporation" (אנ') 25%, חברת "Fujian Motors Group" (אנ') 50%, וקונצרן הרכב היפני מיצובישי מוטורס 25%. החברה הוקמה ביוני 1969 וחתמה על חוזה שיתוף טכנולוגי עם מיצובישי מוטורס בשנה שלאחר מכן. ב-12 בדצמבר 1973 "CMC" פתחה את מתקן הייצור הראשון שלהם ביאנגמי (אנ'). תחילת ייצור הרכב היה בקצב של 300 כלי רכב בחודש, אך בזכות הצמיחה המהירה ופיתוח מתקן צביעה מתקדם, ייצר המפעל את 100,000 הרכבים שלו בשנת 1983. במקור "China Motor Corporation" ייצרה רק כלי רכב מסחריים, אך מאז הרחיבו את פעילותם, והפיקו יותר ממאה אלף כלי רכב בשנה. נכון לעכשיו החברה מפעילה שלושה מפעלי ייצור. בשנת 2005 קיבלה החברה אישור מממשלת סין, וחתמה על הסכם עם "דיימלר קרייזלר" לייצור מיניוואנים לשוק היבשת. 13.97 אחוז מהחברה בבעלות מיצובישי. כל הדגמים של "CMC" הם ממוצא מיצובישי מוטורס, המותאמים להתאמה לשוק הטאיוואני. דור ראשון - יוצר בין השנים 2001–2004. דור שני - יוצר בין השנים 2004–2014. 5 דלתות. 7 מושבים. מנוע קדמי. מנוע בנזין. "מיצובישי סברין", דור ראשון "מיצובישי סברין" "מיצובישי סברין" "מיצובישי סברין" "מיצובישי סברין" "מיצובישי סברין" "מיצובישי סברין" "מיצובישי סברין", דור שני מיצובישי מוטורס מדיה וקבצים בנושא מיצובישי סברין בוויקישיתוף מיצובישי סברין, סרטון באתר יוטיוב מיצובישי סברין, סרטון באתר יוטיוב מיצובישי סברין, סרטון באתר יוטיוב "מיצובישי סברין" researchgate.net/figure/The-specification-of-TAIWAN-iTS-1-MITSUBISHI-SAVRIN-24 היצרן ChinaMotor Corporation web.archive.org/web/20060528071116 "מיצובישי סברין" (בגרמנית) dbpedia.org/page/Mitsubishi_Savrin "מיצובישי סברין" - תמונה flickr.com/photos
יחסי ברוניי–שווייץ

יחסי ברוניי–שווייץ הם היחסים הדיפלומטיים הרשמיים שבין סולטנות נגרה ברוניי דארוסלאם לבין הקונפדרציה השווייצרית. בין סולטנות נגרה ברוניי דארוסלאם לבין הקונפדרציה השווייצרית מתקיימים יחסים דיפלומטיים רשמיים. על פי אתר משרד החוץ השווייצרי, היחסים הדיפלומטיים הרשמיים שבין סולטנות נגרה ברוניי דארוסלאם והקונפדרציה השווייצרית הם יחסים דיפלומטיים חמים וידידותיים, אך יחסי המסחר שבין שתי המדינות מוגבלים מאוד. שווייץ הכירה לראשונה בעצמאותה של ברוניי מהממלכה המאוחדת בסוף 1983, עוד לפני שנהפכה עצמאית, וכוננה עמה יחסים דיפלומטיים רשמיים בשנת 1984, שנת עצמאותה. ב-2001 ביקר החבר במועצת הברית של שווייץ פסקל קושפן בברוניי וזה היה הביקור הראשון של חבר ממשלה שווייצרי במקום. מפגשים מיוחדים שנערכו בין שתי המדינות התקיימו במרץ 2011 ובאפריל 2016 בבנדר סרי בגוואן עם נציגים זוטרים מצד שווייץ. היחסים הכלכליים שבין שווייץ לברוניי הם יחסים צנועים ומוגבלים מאוד. הכלכלה של הסולטנות תלויה באופן כמעט בלעדי בגז טבעי ובנפט. על מנת לחזק את הכלכלה, יצאה ברוניי בתוכנית בשם "Brunei Vision 2035" ב-2008. מטרתה המרכזית של התוכנית היא לגרום לברוניי להפוך להיות מאחת מעשר המדינות בעלות התמ"ג לנפש הגבוה ביותר בעולם. בעקבות התוכנית ברוניי הגבירה את ההשקעה בחינוך, פיתוחים טכנולוגיים ותשתיות. שווייץ תומכת בתוכנית. ברוניי מציעה הזדמנויות עסקיות למשקעים שווייצריים, בעיקר בתחומים העיקריים של כלכלת המדינה, הגז הטבעי והנפט. ברוניי אינה מיוצגת בשווייץ בדרג השגרירות. ברוניי מיוצגת בשווייץ בדרג הקונסולרי באמצעות קונסוליה רשמית שהיא מחזיקה בעיר ז'נבה. שווייץ אינה מיוצגת בברוניי בדרג השגרירות. שווייץ מיוצגת בברוניי בדרג הקונסולרי באמצעות קונסוליה רשמית שהיא מחזיקה בבנדר סרי בגוואן, בירת המדינה. על פי הלשכה השווייצרית המרכזית לסטטיסטיקה, בסוף שנת 2016 התגוררו בברוניי ארבעה עשר אזרחים שווייצרים. מדיה וקבצים בנושא יחסי ברוניי–שווייץ בוויקישיתוף Bilateral relations Switzerland–Brunei Darussalam, אתר משרד החוץ של שווייץ CONSULATE GENERAL OF BRUNEI IN GENEVA, SWITZERLAND CONSULATE OF SWITZERLAND IN BANDAR SERI BEGAWAN, BRUNEI
דרקון (מדינאי)

דְּרָקוֹן (ביוונית: Δράκων; באנגלית, בעקבות הלטינית, Draco) היה מחוקק יווני וארכון אפונימוס באתונה בן המאה ה-7 לפנה"ס, שהחליף לראשונה את המערכת הקיימת של חוקים בעל פה ונקמות דם בקודקס חוקים כתוב אשר נאכף אך ורק על ידי בית משפט. חוקיו הכתובים של דרקון נודעו בשל קשיחותם, והכינוי "דראקוני" משמש היום כהתייחסות לחוקים אשר נושאים אופי בלתי סלחני. מעט ידוע לגבי חייו. ככל הנראה חי דרקון טרם תקופתם של שבעת חכמי יוון. ייתכן כי היה שייך לאצולה היוונית באטיקה, אליה שייך אותו הכותב בן המאה ה-10 לספירה סודא. סודא גם כתב את הפולקלור לגבי מותו בתיאטרון של אגינה: בתצוגה מסורתית של תמיכה יוונית, תומכיו "השליכו כה הרבה חולצות, כובעים ומעילים על ראשו, עד כי נחנק ונקבר באותו תיאטרון". ערך מורחב – חוקת דרקון במהלך האולימפיאדה ה-39 (שהתרחשה ב-622 או 621 לפנה"ס), ביסס דרקון את הקודקס החוקי עמו הוא מזוהה. החוקים המדוברים אופיינו בהחמרה יתרה עם פשוטי העם. עונש מוות נגזר גם על עבירות קלות. בעלי חוב ממעמד נמוך יותר מנושיהם, אולצו להשתעבד להם, וככלל היו החוקים מוטים לטובת בני המעמדות הגבוהים. לפי פלוטרכוס, כשנשאל דרקון מדוע הוא גוזר עונש מוות בצורה כה רחבה, השיב: "הוא מונע פשעים קלים, ובנוגע לפשעים כבדים - אין עונש חמור יותר שאני יכול לחשוב עליו". יתרונם של חוקי דרקון היה העלאתם על הכתב ופרסומם בפומבי במרכז העיר, עובדה שהנגישה אותם להמונים, ומחד אפשרה להם לפנות לבית המשפט, ומאידך מנעה התעמרות משפטית שנבעה מאי הכרת החוק. העלאת החוקים על הכתב בידי דרקון נחשבת אבן דרך בהתגבשות הדמוקרטיה האתונאית כיוון שידיעה ציבורית של החוקים הובילה ברבות הימים למהלכים לעדכונם. את חוקי דרקון ערך מחדש סולון, ארכון אתונה, בראשית המאה ה-6 לפנה"ס. על שום קשיחותם, מכונים עד היום חוקים לא סבירים וקשים במיוחד בשם "חוקים דרקוניים". מקובל גם המינוח "חוזה דרקוני" עבור חוזים המנוסחים בצורה הוגנת רק עבור אחד מהצדדים. למדינאי דמדס, שחי כשלוש מאות שנים לאחר דרקון, מיוחסת האמירה שחוקיו של דרקון הם "חוקים שנכתבו בדם". דרקון, באתר אנציקלופדיה בריטניקה (באנגלית) ערך זה הוא קצרמר בנושא יוון העתיקה ובנושא יוונים. אתם מוזמנים לתרום לוויקיפדיה ולהרחיב אותו.
שעון Watchdog

Watchdog הוא טיימר חומרה שמשולב במעגלים אלקטרוניים, ונועד לאושש מערכת במקרה שהתוכנה נתקעת בלולאה אינסופית בגלל באג. כשהטיימר פוקע הוא לרוב מאתחל חומרתית את המערכת. בפעולה תקינה המערכת מאתחלת טיימר פנימי יורד שכאשר הוא מגיע לאפס מתריע או מטפל בתקלה, בדרך כלל על ידי אתחול כלל המערכות. כל עוד המערכת בה נמצא ה-Watchdog תקינה, היא אמורה לאתחל את השעון לערך ההתחלתי שלו כל כמה זמן כדי למנוע את אתחול המערכות, פעולה זו מכונה לעיתים האכלה של ה-Watchdog ולעיתים בעיטה ב-Watchdog. ניתן לממש Watchdog גם בתוכנה על ידי יצירת תהליכון שמתעורר כל כמה זמן ובודק שהוא 'אותחל' מאז הפעם הקודמת שהוא נקרא. בלינוקס קיימת אפשרות להריץ תהליכון ברקע, שבודק את תקינות המערכת כגון זמינות של משאבים ועומס העבודה של המעבד, על מנת למנוע קיפאון והרעבה, וכל פעם שהוא מופעל הוא מאתחל את ה-Watchdog, שיכול להיות חומרתי או תוכנתי. Introduction to Watchdog Timers בלוג באתר embedded.com WatchDog timer באתר mbed a software watchdog deamon באתר die.net
סברין (פירושונים)

האם התכוונתם ל... סברין – היא זמרת צרפתייה, שניצחה באירוויזיון 1971 כשייצגה את מונקו. אדוארדו סברין – הוא משקיע ויזם אינטרנט יהודי-ברזילאי ומייסד משותף של פייסבוק. סברין נילסון – היה צייר וצלם שוודי. סברין ונדניינדו היא ג'ודוקא עבר צרפתייה אשר התחרתה בקטגוריית המשקל עד 63 ק"ג. מיצובישי סברין – הוא מיניוואן מתוצרת יצרנית הרכב הסינית "China Motor Corporation" אשר יצרה ומכרה את דגמי "מיצובישי סברין" בשותפות עם מיצובישי מוטורס היפני, בין השנים 2001–2014 ב-טאיוואן. דרובטה-טורנו סוורין – היא עיר נמל על הגדה הצפונית של הדנובה, במחוז מהדינץ ברומניה. רצח מנצ'יו והמשפט בטורנו סברין – ב-25 באוקטובר 1924, בבית המשפט ביאשי, רומניה, נרצח ביריות אקדח הפרפקט המקומי קונסטנטין מנצ'יו על ידי קורנליו זליה קודריאנו לעיני קהל שכלל שוטרים. המשפט של קודריאנו נערך הרחק מיאשי, בטורנו סברין, סברינה
אינגרון הלגרד מקל

אינגרון הלגרד מקל (בגרמנית: Ingrun Helgard Möckel; ‏1941 – אוקטובר 1977) הייתה דוגמנית גרמנייה, מיס אירופה לשנת 1961. מקל גדלה בבאדן-באדן. בהיותה סטודנטית נבחרה ב-1960 למיס גרמניה. בתחרות מיס תבל 1960 עלתה לשלב חצי הגמר. בתחרות מיס עולם 1960 נבחרה לסגנית השלישית. בתחרות מיס אירופה 1961 נבחרה למקום הראשון והוכתרה כמיס אירופה. עקב הצלחותיה בתחרויות יופי היא הוחתמה כדוגמנית בסוכנות פורד מודלס והיא וויתרה על לימודיה. ב-1966 נישאה לסוחר יוהנס נקרמן, בנו של הרוכב האולימפי יוזף נקרמן, נולדו להם שלושה ילדים והם התגוררו בפרנקפורט. ב-1977 היא נהרגה בתאונת דרכים. מדיה וקבצים בנושא אינגרון הלגרד מקל בוויקישיתוף Neue Deutsche Wochenschau 540/1960 – Films at the German Federal Archive, www.filmothek.bundesarchiv.de 31 Dec 1969, 9 - News-Journal at Newspapers.com, Newspapers.com (באנגלית) Eazzycom, SESSÃO NOSTALGIA - Ingrun Helgard Möeckel, Miss Europa 1961, www.missnews.com.br (בפורטוגזית) CHILEAN CHARM / LAS CANDIDATAS EN MISS MUNDO Y MISS UNIVERSO, chileancharm.com ערך זה הוא קצרמר בנושא גרמנים. אתם מוזמנים לתרום לוויקיפדיה ולהרחיב אותו.
צ'לסי סמית'

צ'לסי סמית' (באנגלית: Chelsi Smith; נולדה ב-23 באוגוסט 1973 – 8 בספטמבר 2018) הייתה שחקנית, דוגמנית וזמרת אמריקאית. נבחרה למיס תבל 1995. סמית' נולדה בקליפורניה להורים בני תשע עשרה, אביה איש תחזוקה אפרו אמריקאי ואמה מזכירה לבנה. הוריה התגרשו לפני שמלאו לה שנתיים ואמה שהייתה אלכוהוליסטית באותו זמן העניקה להוריה את המשמורת על צ'לסי וכך היא גדלה עם סביה, בהיותה בת שבע היא עברה עם סביה לטקסס, לאחר מכן סביה אף הם התגרשו. היא למדה חינוך בסן ג'קינטו קולג (San Jacinto College). ב-1994 התמודדה לראשונה במיס טקסס ארצות הברית, שנה לאחר מכן התמודדה שוב פעם בתחרות כנציגת אזור אחר בטקסס, היא זכתה בתחרות וגם קיבלה פרס על הסימפתיות שלה (Miss Congeniality), היא הייתה למיס טקסס ארצות הברית השחורה הראשונה. כשהתמודדה בתחרות מיס ארצות הברית כבר מהסיבובים הראשונים בתחרות קיבלה ניקוד גבוה מהשופטים, מה שהוביל לזכייתה. בתחרות מיס תבל 1995 נבחרה למקום הראשון, היא האמריקאית השישית שזכתה בתואר ומיס תבל הראשונה מטקסס. היא השתתפה כידוענית בפרק של גלגל המזל והגישה פרס בפרס בחירת הקהל. היא עבדה כדוגמנית למספר חברות, היא גם התארחה במספר סדרות טלוויזיה. היא לקחה חלק בכתיבה ובהקלטה של השיר "Dom Da Da" שהיה חלק מפסקול הסרט הכי מתוק שיש. ב-2003 שיחקה בסרט העצמאי "Playas Ball". נפטרה מסרטן הכבד ב-8 בספטמבר 2018. אתר האינטרנט הרשמי של צ'לסי סמית' צ'לסי סמית', ברשת החברתית פייסבוק צ'לסי סמית', ברשת החברתית אקס (טוויטר) צ'לסי סמית', במסד הנתונים הקולנועיים IMDb (באנגלית) צ'לסי סמית', באתר AllMovie (באנגלית) צ'לסי סמית', במסד הנתונים הקולנועיים KinoPoisk (ברוסית) כתבה על צ'לסי סמית' באתר People כתבה על צ'לסי סמית' באתר Sun Herald Chelsi Smith, Miss Universe 1995 from Texas, dies at age 45, KPRC, ‏9 בספטמבר 2018 (באנגלית)
סמינר מעלות בית יעקב

סמינר מעלות בית יעקב (מכונה בקצרה מעלות) הוא סמינר חרדי ליטאי הממוקם בשכונת רמת שלמה בירושלים. בתיכון לומדות כ-500 בנות ובסמינר כ-300. הסמינר הוקם על ידי הרב אליעזר רוב, איש חינוך מבית וגן בשנת 1997. בתחילה שכן הסמינר במבנה ששימש בעבר כבית מלון והוסב לשמש כמבנה חינוך, בשכונת שמואל הנביא. בשנת 2015 עבר הסמינר למבנה חדש בשכונת רמת שלמה. בשנת 2016, לאחר שאירח ביקור של ראשי מפלגת דגל התורה בחנוכת המבנה החדש של הסמינר, נפטר מנהל הסמינר, אליעזר רוב לאחר שנאבק שנים במחלה. לאחר פטירתו עבר ניהול הסמינר לאחיו הרב צבי רוב ולבנו הרב אריה רוב. מנהלת התיכון הייתה בעבר מרים קורן. בעקבות המחלוקת בציבור הליטאי עזבה קורן, לאחר מכן שימשה כמנהלת צביה רוטנברג. בסוף חודש פברואר 2022 התקיימה מול התיכון עצרת מחאה, לאחר שפורסמו נגד רוטנברג האשמות על פגיעה מינית והיא המשיכה לכהן בתפקידהעד לסוף חודש מרץ 2022. לאחר העדויות, עזבה את הניהול ובמקומה נתמנתה מנהלת אחרת. בתיכון לומדות 500 תלמידות, 300 בסמינר ו-200 במרכז ההשתלמויות[דרוש מקור]. במרכז ההשתלמויות מתקיימים לימודים לצורך הסמכה להוראה, לימודים לתואר ראשון אקוויוולנטי (שווה לדרגת שכר), לימודים לצורך קבלת גמולים למורות, תחומי העשרה כלליים. הסמינר הוא סמינר חרדי ליטאי המורכב מתיכון לכיתות ט-יב, בו נערכים מבחני בגרות חלקית ומבחני חוץ. בתיכון ישנן ארבע כתות בשכבה מתוכן כיתה קטנה. בנוסף לתיכון בסמינר כיתות י"ג-י"ד בהן הכשרה במספר מסלולים ובהם הוראה, חינוך מיוחד, גננות, הנדסאות מחשבים, הנדסאות אדריכלות, ראיית חשבון ועיצוב פנים. בתקופת הקורונה התקיימו הלימודים בשידור טלפוני ומייל. עם הקמתו, שאפה הנהלת הסמינר להנהיג קו מתון יותר מהסמינרים שהיו קיימים בעבר הסמינר החדש והסמינר הישן במיוחד בקבלת בנות להורים שאינם אברכים, אך עם השנים הטשטשו ההבדלים בין הסמינרים.[דרוש מקור] בשנת 2012 פתח הסמינר גם מרכז השתלמויות למורות, המעניק דרגת שכר אקוויוולנטית לתואר BA, וכן השתלמויות למורות לצורך קבלת גמולי השתלמות, וכן מסגרות ללימודי ערב המעניקות תעודות הסמכה לחינוך מיוחד ולגננות ללומדות בהם מספר שנים. סמינר בית יעקב מרכז בית יעקב למורות טרגדיה: שעות לאחר שאירח את ראשי 'דגל', מנהל סמינר "מעלות" נפטר(גלריה), באתר אקטואליק, ‏2016-02-07 אבי רבינא, ‏הסכסוך ב"פלג הירושלמי": מנהלת בית הספר - פוטרה מתפקידה, באתר כיכר השבת, 24 ביולי 2019 יפעת ארליך, חמש נשים יוצאות נגד המורה הנערצת: "כפתה עצמה עלינו", באתר ישראל היום, 16 בפברואר 2022 אליעזר היון, מחאה חרדית נגד המשך העסקת מנהלת שנטען כי פגעה מינית בתלמידות, באתר ynet, 7 במרץ 2022 QlikView, ic.education.gov.il
צ'ארלס קונרד

צ'ארלס מגיל קונרד (באנגלית: Charles Magill Conrad;‏ 24 בדצמבר 1804 – 11 בפברואר 1878) היה פוליטיקאי אמריקאי מלואיזיאנה, שכיהן כחבר הסנאט של ארצות הברית, כחבר בית הנבחרים של ארצות הברית וכחבר בקונגרס של הקונפדרציה. הוא כיהן גם בין השנים 1850 – 1853 כמזכיר המלחמה של ארצות הברית תחת נשיא ארצות הברית מילרד פילמור ולזמן קצר תחת הנשיא פרנקלין פירס. צ'ארלס מגיל קונרד נולד בווינצ'סטר שבווירג'יניה. בילדותו הוא עבר עם משפחתו למיסיסיפי ומאוחר יותר ללואיזיאנה. הוא התחנך אצל דר' הולד בניו אורלינס. באפריל 1842 הוא נבחר לסנאט, כדי למלא את מקומו של אלכסנדר מוטון שהתפטר. הוא כיהן בתפקיד עד מרץ 1843, כאשר לא עלה בידו להיבחר לתקופת כהונה נוספת. בין השנים 1849 – 1850 הוא כיהן כחבר בית הנבחרים, והתפטר כדי לקבל את משרת מזכיר המלחמה בקבינט של הנשיא פילמור. קונרד שימש בתפקיד זה מה-15 באוגוסט 1850 ועד 7 במרץ 1853. בדצמבר 1860 הוא הוביל את התנועה לפרישתה של לואיזיאנה מהאיחוד. בין השנים 1862 – 1864, במהלך מלחמת האזרחים הוא כיהן כחבר הקונגרס של הקונפדרציה מטעם לואיזיאנה. לאחר המלחמה הוא שב לעיסוקו הקודם, עריכת דין. קונרד נפטר בניו אורלינס ב-1878. Wilson, J. G.; Fiske, J., eds. (1900). "Conrad, Charles Magill" . Appletons' Cyclopædia of American Biography. New York: D. Appleton. Charles Conrad biography at the United States Army Center of Military History צ'ארלס קונרד, באתר המדריך הביוגרפי של הקונגרס של ארצות הברית (באנגלית) צ'ארלס קונרד, באתר "Find a Grave" (באנגלית)
רבאצ'יזאורוס

רבאצ'יזאורוס (שם מדעי: Rebbachisaurus; מילולית: "הלטאה של רבאצ'י") הוא סוג של דינוזאור דמוי דיפלודוקוס ממשפחת הרבאצ'יזאוריים אשר חי לפני 99 מיליון שנה בקרטיקון העליון של צפון אפריקה, בשטח שמרביתו הוא במדבר סהרה. מאובניו התגלו במרוקו, אלג'יריה וניז'ר והוגדרו ב-1954. בסוג זה היה מין אחד - Rebbachisaurus garasbae. משמעות שמו הוא משבט מרוקאי חצי-נוודי (Rebbachi). דינוזאור זה דמה דמיון קרוב מאוד לדינוזאור בן אותה משפחה, ריוסוזאורוס (Rayososaurus) מפטגוניה, ארגנטינה וחלק מהחוקרים סוברים שזו הוכחה לקשר יבשתי בין אפריקה לאמריקה הדרומית גם בעת הקרטיקון. הרבאצ'יזאורוס הגיע לאורך 14–20 מטרים ולמשקל 7 טון מטרי (או 7.7 טון קצר). היה לו צוואר בינוני, זנב מצליף כמו של הדיפלודוקוס וראש קטן בעל שיניים דקות שנועדו לאכילת צמחים. מדיה וקבצים בנושא רבאצ'יזאורוס בוויקישיתוף רבאצ'יזאורוס, באתר GBIF (באנגלית)
ריכרד הילדברנט

ריכרד הרמן הילדברנדט (בגרמנית: Richard Hermann Hildebrandt‏; 13 במאי 1897, וורמס – 10 במרץ 1952, ורשה) היה פוליטיקאי בגרמניה הנאצית, חבר הרייכסטאג, ומפקד אס אס בכיר. כיהן כראש המשרד הראשי לגזע והתיישבות של האס אס (Rasse- und Siedlungshauptamt der SS). מ-1943 ועד לכידתו ב-1945, עמד בראש המשרד הראשי לגזע והתיישבות (SS-Rasse und Siedlungshauptamt; RuSHA) בדרגת אובר-גרופנפיהרר. הוא הורשע באחד ממשפטי נירנברג, המכונה משפט RuSHA, בגין חלקו בתוכנית האב למזרח באזור דנציג - מערב פרוסיה. עבודתו כללה יישוב מחדש של גרמנים בשטח הכבוש הנאצי לאחר שגירשו את המשפחות הילידיות מאותן ארצות. כראש המשרד הוא היה אחראי גם על ביצוע מבחן הגזע הרשמי על אוכלוסיית השטחים הכבושים לצורך סלקציה גזעית. הוא הוצא להורג בגין פשעי מלחמה. בית הדין הבינלאומי לפשעי מלחמה מצא אותו אשם, מעבר לכל ספק, בפשעים הבאים נגד האנושות: חטיפת ילדים זרים; הפלות כפויות על עובדי המזרח; לקיחת קטינים מעובדים מזרחיים; ענישה בלתי חוקית ולא צודקת של אזרחים זרים על קיום יחסי מין עם גרמנים; הפגיעה בשעתוק של אזרחי אויב; פינוי כפוי ויישוב מחדש של אוכלוסיות; גרמניזציה כפויה של אזרחי אויב; ניצול אזרחי אויב כעבדים. באישום נפרד על השתתפות במבצע אותנסיה, בית הדין מצא כי היא בוצעה על ידי הילדברנדט רק נגד אזרחי גרמניה, ומסיבה זו לא היוותה פשע נגד האנושות. בגלל חברותו באס אס, הוא נמצא אשם גם בחברות בארגון פשע. בית הדין גזר עליו 25 שנות מאסר, אך לאחר מכן הוא הועבר לרשויות פולניות להמשך הליכים פליליים. כתוצאה מההליך הפולני הוא נתלה בוורשה בשנת 1952. מדיה וקבצים בנושא ריכרד הילדברנט בוויקישיתוף Verhandlungen des Deutschen Reichstags United Nations War Crimes Commission, "Law reports of Trials of War Criminals," pp. 33-34, 36 (1997). Giles MacDonogh, "After the Reich: The Brutal History of the Allied Occupation," p. 464 (2009).
חולדה ארוכת-שיער

חולדה ארוכת-שיער (שם מדעי: Rattus villosissimus) היא מין של חולדה החיה ביבשת אוסטרליה בטבע. היא ידועה בעיקר בעת שאוכלוסיות שלה התפרצו בתנאים שונים, אך מעבר לכך היא לא נחקרה. אורכם של הזכרים עד 187 מ"מ, אורך הזנב 150 מ"מ ומשקלו עד 156 גרם. אורך הנקבות 166 מ"מ, אורך הזנב 141 מ"מ ומשקלה עד 112 גרם. חולדה זו בעלת שיער ארוך בצבע אפור ומתחתיו שערות נוספות שחורות ושערות באזור הבטן בעלי גוון אפרפר. השערות הארוכות עוזרות להגן על החלקים הפגיעים שלה. החולדה בעלת אוזניים גדולות, כפות ורודות וזנב ארוך העוזר לשמור על איזון. היא מצויה ברחבי רוב מדינות אוסטרליה, ולאחר עונת גשמים מוצלחת האוכלוסייה מגדילה את עצמה עד למאות יחידים לדונם. אוכלוסיות מתפרצות נרשמו בניו סאות' ויילס, קווינסלנד, אוסטרליה המערבית, אוסטרליה הדרומית והטריטוריה הצפונית. היא חיה בטבע בערבות עשב, מישורים נרחבים, אזורי תת-מדבר וגם באדמות מרעה של שיבולת-שועל או דורה. לאחר ירידת גשמים היא יכולה להימצא באזורים יבשים אף יותר. החולדה היא אוכלת כל בין השאר מעלים שונים, שורשים, זרעים וחרקים. חלק מהחוקרים מעריכים שהיא מגוונת בבשר ואף בקניבליזם. החולדה פעילה בעיקר בלילה. לחולדה טורפים רבים, ביניהם תנשמות, דאות, שועלים ונחשים שונים וכן חתולים וכלבים שהתפראו. להגנה היא מסתתרת מרבית זמנה מתחת לקרקע או בשבילים בצמחייה גבוהה. מדיה וקבצים בנושא חולדה ארוכת-שיער בוויקישיתוף חולדה ארוכת-שיער, באתר ITIS (באנגלית) חולדה ארוכת-שיער, באתר NCBI (באנגלית) חולדה ארוכת-שיער, באתר האנציקלופדיה של החיים (באנגלית) חולדה ארוכת-שיער, באתר GBIF (באנגלית) חולדה ארוכת-שיער באתר הרשימה האדומה של IUCN